Der kommer til at være stegt flæsk på mange middagstallerkner tirsdag aften. Det er i hvert fald forventningen fra slagterikæden Danish Crown, som aldrig tidligere har solgt så meget flæsk i skiver som i dagene op til folketingsvalget. - Der har været en helt overvældende opbakning fra alle vores danske kunder, så vi har kæmpet benhårdt med at gøre alle kunder så tilfredse som muligt, siger Peter Bendixen, der er ansvarlig for salget til de danske detailbutikker hos Danish Crown. Danish Crown har i år solgt 50 procent mere flæsk end i forbindelse med folketingsvalget i 2019. - Med så flot et salg må vi konstatere, at danskerne virkelig har taget stegt flæsk til sig som retten, der hører til på en valgdag, fortæller Peter Bendixen. Melder udsolgt Et af de steder, hvor der skal indtages masser af flæsk på valgdagen, er på restauranten Lille Nyhavn i Nørresundby. Her har de stegt 80 kilogram flæsk. - Vi har normalt lukket om mandagen, men der mødte vi ind for at forberede os til valgdagen. Det har været vildt, siger Sean Obiakor, der er tjener på Lille Nyhavn. Der er både fuldt booket på restauranten tirsdag aften, hvor der også leveres en masse stegt flæsk ud af huset. - Vi har solgt 260 kuverter og har nærmest sagt nej til dobbelt så mange, fortæller tjeneren.

Referat:
Danskerne spiser i år valgflæsk i hidtil uset grad.